น้ำมันดิบปิดลบ 1.79 ดอลล์
สัญญาน้ำมันดิบตลาดนิวยอร์กปิดร่วงลง วิตกเขม่าควันภูเขาไฟกระทบเที่ยวบิน
20 เม.ย. 2553

สัญญาน้ำมันดิบตลาดนิวยอร์กปิดร่วงลง วิตกเขม่าควันภูเขาไฟกระทบเที่ยวบิน
สัญญาน้ำมันดิบ NYMEX (New York Mercantile Exchange) เดือนพ.ค.ร่วงลง 1.79 ดอลลาร์ ปิดที่ 81.45 ดอลลาร์/บาร์เรล หลังจากเคลื่อนตัวในช่วง 81.45-81.00 ดอลลาร์
ขณะที่สัญญาน้ำมันฮีทติ้งออยล์เดือนพ.ค.ลดลง 6.01 เซนต์ ปิดที่ 2.1568 ดอลลาร์/แกลลอน และสัญญาน้ำมันเบนซินเดือนพ.ค.ลดลง 2.26 เซนต์ ปิดที่ 2.2544 ดอลลาร์/แกลลอน
ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนมิ.ย.ร่วงลง 1.76 ดอลลาร์ ปิดที่ 84.23 ดอลลาร์/บาร์เรล
นักลงทุนเทขายสัญญาน้ำมันดิบเนื่องจากความกังวลที่ว่าปริมาณการใช้พลังงานอาจหดตัวลงเนื่องจากอุตสาหกรรมการบินทั่วโลกได้รับผลกระทบอย่างหนักจากเขม่าควันภูเขาไฟที่ปกคลุมเหนือน่านฟ้ายุโรป
สมาคมขนส่งทางอากาศระหว่างประเทศ (IATA) เปิดเผยว่า อุตสาหกรรมสายการบินกำลังสูญเสียรายได้ถึงราว 250 ล้านดอลลาร์/วัน เนื่องจากเหตุภูเขาไฟที่ไอซ์แลนด์ปะทุ จนเป็นเหตุให้ศูนย์ควบคุมการจราจรทางอากาศต้องประกาศปิดน่านฟ้าเพื่อความปลอดภัยในการบิน 
ทั้งนี้ นอกจากรายได้ที่หดหายไปแล้ว สายการบินต่างๆยังมีต้นทุนค่าใช้จ่ายเพิ่มเติมจากการปรับเปลี่ยนเส้นทางบิน การดูแลผู้โดยสารที่ตกค้างที่สนามบิน และเครื่องบินที่จอดรออยู่ตามสนามบินต่างๆ 
นอกจากนี้ IATA ระบุว่ามาตรการระงับการให้บริการด้านการบินของรัฐบาลประเทศต่างๆในยุโรปถือเป็นการดำเนินการที่ไม่เหมาะสม และส่งผลให้อุตสาหกรรมการบินพลเรือนได้รับความเสียหายอย่างหนัก โดย IATA ประเมินว่าความเสียหายของอุตสาหกรรมการบินที่จะส่งผลกระทบต่อระบบเศรษฐกิจนั้นอาจรุนแรงกว่าเหตุการณ์โจมตีตึกเวิลด์เทรดของสหรัฐเมื่อวันที่ 11 กันยายน 2544
นักลงทุนยังคงวิตกกังวลต่อข่าวที่ว่า SEC ยื่นฟ้อง โกลด์แมน แซคส์ ในกรณีที่ทางบริษัทไม่ได้เปิดเผยข้อมูลที่สำคัญเกี่ยวกับ ABACUS 2007-AC1 ซึ่งสร้างความเสียหายให้กับนักลงทุนเป็นมูลค่ามากกว่า 1 พันล้านดอลลาร์ โดยนักลงทุนที่ได้รับความเสียหายรวมถึงธนาคารไอเคบี ของเยอรมนี และธนาคารเอบีเอ็น อัมโร ของเนเธอร์แลนด์
กระทรวงพลังงานจะเปิดเผยรายงานสต็อกน้ำมันประจำสัปดาห์สิ้นสุดวันที่ 16 เม.ย.ในวันพุธนี้ โดยนักวิเคราะห์ส่วนใหญ่คาดว่า สต็อกน้ำมันดิบจะเพิ่มขึ้น 200,000 บาร์เรล สต็อกน้ำมันกลั่นจะเพิ่มขึ้น  800,000 บาร์เรล และสต็อกน้ำมันเบนซินจะเพิ่มขึ้น 500,000 บาร์เรล ส่วนอัตราการใช้กำลังการกลั่นน้ำมันอาจเพิ่มขึ้น 0.4%